DA Den Europæiske Unions Tidende L 253/40

KOMMISSIONENS AFGØRELSE

af 31. august 2007

om nedsættelse af gruppen af højtstående uafhængige interesserede parter vedrørende administrative byrder

(2007/623/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) Den 24. januar 2007 vedtog Kommissionen sin meddelelse »Handlingsprogram for reduktion af administrative byrder i Den Europæiske Union« (1), hvori den bebudede, at den havde til hensigt at anvende en gennemsigtig fremgangsmåde ved gennemførelsen af handlingsprogrammet, idet interesserede parter fra hele Den Europæiske Union ville blive involveret, og der løbende ville blive lagt vægt på input fra de interesserede parter.

(2) Handlingsprogrammet blev godkendt på forårsmødet i 2007 i Det Europæiske Råd, der understregede målet om reduktion af de administrative byrder med 25 % inden 2012.

(3) Kommissionen er allerede gået i gang med at høre og samarbejde med medlemsstaternes eksperter om dette emne gennem Gruppen af Højtstående Nationale Reguleringseksperter, men med henblik på at sikre et lige så effektivt samspil med de andre interesserede parter, hvis input er uundværligt for at nå det ambitiøse reduktionsmål, kan Kommissionen i overensstemmelse med ovennævnte meddelelse blive nødt til at indhente ekspertviden hos specialister i et rådgivende organ.

(4) Det er derfor nødvendigt at nedsætte en ekspertgruppe vedrørende reduktion af administrative byrder og fastlægge dens opgaver og sammensætning.

(5) Gruppen skal rådgive Kommissionen om handlingsprogrammet og navnlig de foranstaltninger til reduktion af de administrative byrder, som foreslås af konsulenterne, gennem internethøringer og på lokale workshopper i medlemsstaterne.

(6) Gruppen sammensættes af højtstående uafhængige interesserede parter, der udvælges på grundlag af deres ekspertviden om bedre lovgivning og/eller de politikområder, der er omfattet af handlingsprogrammet. Kommissionen bør sikre, at små og store virksomheder, arbejdsmarkedets parter, forbruger- og miljøorganisationer, herunder ikke-statslige organisationer, er repræsenteret i tilstrækkeligt omfang.

(7) Der bør fastsættes regler for gruppemedlemmernes videregivelse af oplysninger, uden at det i øvrigt påvirker Kommissionens sikkerhedsforskrifter i bilaget til Kommissionens afgørelse 2001/844/EF, EKSF, Euratom (2).

(8) Alle personoplysninger, der vedrører gruppemedlemmerne, behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og organerne og om fri udveksling af sådanne oplysninger (3).

(9) Der bør fastsættes en anvendelsesperiode for denne afgørelse. Kommissionen vil til sin tid overveje, om en forlængelse af perioden er hensigtsmæssig —

TRUFFET FØLGENDE AFGØRELSE:

Artikel 1

Gruppen af højtstående uafhængige interesserede parter vedrørende administrative byrder

Gruppen af højtstående uafhængige interesserede parter vedrørende administrative byrder (i det følgende benævnt »gruppen«) nedsættes med virkning fra den 31. august 2007.

Artikel 2

Opgave

Gruppen får til opgave at rådgive Kommissionen om handlingsprogrammet for reduktion af administrative byrder i Den Europæiske Union, der har til mål at reducere erhvervslivets administrative byrder som følge af EU-lovgivning med 25 % inden 2012.

Gruppen skal navnlig:

— rådgive om de foranstaltninger til reduktion af de administrative byrder, som foreslås af konsulenterne, gennem internethøringer og på lokale workshopper i medlemsstaterne

— rådgive Kommissionen på dennes anmodning om metodologiske spørgsmål, der måtte opstå i forbindelse med handlingsprogrammet

— foreslå, hvilke andre dele af gældende lovgivning der eventuelt kan indgå i den EU-dækkende måling.

Mandatet gælder i tre år, men kan forlænges ved en afgørelse truffet af Kommissionen.

Artikel 3

Høring

1. Kommissionen kan høre gruppen om ethvert spørgsmål vedrørende gennemførelsen af handlingsprogrammet for reduktion af administrative byrder i Den Europæiske Union.

2. Gruppens formand kan råde Kommissionen til at høre gruppen om specifikke spørgsmål. Gruppen giver ikke sådanne råd, uden at være blevet anmodet skriftligt herom af Kommissionen.

Artikel 4

Medlemmer – udnævnelse

1. Gruppen består af op til 15 medlemmer.

2. Kommissionen udnævner først formanden for gruppen. Medlemmerne af gruppen udnævnes dernæst af Kommissionen i samråd med formanden og udvælges blandt højtstående interesserede parter med kompetence inden for de områder, der er omhandlet i artikel 2 og artikel 3, stk. 1.

Medlemmerne udvælges på grundlag af deres ekspertviden om bedre lovgivning og/eller de politikområder, der er omfattet af handlingsprogrammet. Kommissionen sikrer, at små og store virksomheder, arbejdsmarkedets parter, forbruger- og miljøorganisationer, herunder ikke-statslige organisationer, er repræsenteret i tilstrækkeligt omfang.

3. Medlemmerne udnævnes personligt og rådgiver Kommissionen uafhængigt af instruktioner udefra i overensstemmelse med denne afgørelse.

4. Medlemmerne af gruppen udnævnes for en mandatperiode på tre år. De forbliver medlemmer, indtil de udskiftes, eller deres mandat ophører.

5. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i stk. 3 i denne artikel eller i traktatens artikel 287, kan erstattes i den resterende del af deres mandatperiode.

6. Medlemmerne skal hvert år afgive en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed.

7. Medlemmernes navne offentliggøres på webstedet for Generaldirektoratet for Erhvervspolitik. Medlemmernes navne indsamles, behandles og offentliggøres i overensstemmelse med bestemmelserne i forordning (EF) nr. 45/2001.

Artikel 5

Nærmere bestemmelser om gruppens arbejde

1. Efter aftale med Kommissionen kan der nedsættes undergrupper til at undersøge specifikke spørgsmål på grundlag af et af gruppen fastlagt mandat. Sådanne undergrupper opløses, så snart deres mål er nået. Der indhentes i relevant omfang udtalelser fra eksisterende grupper af interesserede parter med ekspertviden om specifikke sektorer, og sådanne udtalelser videregives til gruppen og undergrupperne.

2. Kommissionen eller formanden, der handler efter aftale med Kommissionen, kan anmode eksperter eller observatører med særlig kompetence inden for et emne på dagsordenen om at deltage i gruppens eller undergruppernes arbejde, hvis dette anses for at være nyttigt og/eller nødvendigt.

3. Oplysninger, som erhverves ved deltagelse i en gruppes eller undergruppes arbejde, må ikke videregives, hvis Kommissionen mener, at de vedrører fortrolige anliggender.

4. Gruppen og undergrupperne mødes almindeligvis i Kommissionens lokaler i overensstemmelse med de procedurer og den tidsplan, der fastsættes af den. Sekretariatsarbejdet varetages af Generaldirektoratet for Erhvervspolitik.

5. Gruppen fastsætter selv sin forretningsorden på grundlag af Kommissionens standardforretningsorden (4).

6. Kommissionen vil generelt offentliggøre alle gruppens relevante resuméer eller konklusioner på originalsproget på internettet.

Artikel 6

Mødeudgifter

Kommissionen godtgør rejseudgifter og, hvis relevant, opholdsudgifter for medlemmer, eksperter og observatører i forbindelse med gruppens arbejde i overensstemmelse med Kommissionens regler for godtgørelser til eksterne eksperter.

Medlemmer, eksperter og observatører får ikke vederlag for det udførte arbejde.

Mødeudgifter godtgøres inden for rammerne af de årlige bevillinger, der tildeles gruppen af de ansvarlige tjenestegrene i Kommissionen.

Artikel 7

Anvendelse

Denne afgørelse anvendes indtil tre år efter at være blevet vedtaget af Kommissionen.

Udfærdiget i Bruxelles, den 31. august 2007. På Kommissionens vegne Günter VERHEUGEN Næstformand

(1) KOM(2007) 23 endelig af 24. januar 2007.

(2) EFT L 317 af 3.12.2001, s. 1. Senest ændret ved afgørelse 2006/548/EF, Euratom (EUT L 215 af 5.8.2006, s. 38).

(3) EFT L 8 af 12.1.2001, s. 1.

(4) Jf. standardforretningsordenen i bilag III til dokument SEK(2005) 1004.